ΚΑΝΟΝΙΣΜΟΣ (ΕΟΚ) αριθ. 1380/93 ΤΗΣ ΕΠΙΤΡΟΠΗΣ της 4ης Ιουνίου 1993 για την κατάργηση των δασμών και των σταθερών στοιχείων στις συναλλαγές μεταξύ της Πορτογαλίας και της υπόλοιπης Κοινότητας για την εφαρμογή από την Πορτογαλία των δασμών του κοινού δασμολογίου στις συναλλαγές με τις τρίτες χώρες από την 1η Απριλίου 1993

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας, και ιδίως το άρθρο 243 παράγραφος 4,

Εκτιμώντας:

ότι, στην πράξη προσχώρησης, προβλέπεται η δυνατότητα να καταργηθούν οι δασμοί και τα άλλα σταθερά στοιχεία για τα γεωργικά προϊόντα για τα οποία υπάρχουν συναλλαγές μεταξύ της Πορτογαλίας και της Κοινότητας των Δέκα- ότι από τις ίδιες διατάξεις επιτρέπεται να επιταχυνθεί η προσέγγιση των δασμών της Πορτογαλίας προς το κοινό δασμολόγιο-

ότι, δυνάμει του κανονισμού (ΕΟΚ) αριθ. 3792/85 του Συμβουλίου της 20ής Δεκεμβρίου 1985 περί καθορισμού του καθεστώτος που εφαρμόζεται στις συναλλαγές των γεωργικών προϊόντων μεταξύ της Ισπανίας και της Πορτογαλίας (1), όπως τροποποιήθηκε τελευταία από τον κανονισμό (ΕΟΚ) αριθ. 3296/88 της Επιτροπής (2), οι διατάξεις του άρθρου 75 παράγραφος 4 και του άρθρου 243 παράγραφος 4 της πράξης προσχώρησης εφαρμόζονται και επί των δασμών που ισχύουν στις συναλλαγές μεταξύ Ισπανίας και Πορτογαλίας-

ότι η Πορτογαλία έχει υποβάλει αιτήσεις κατ' αυτή την έννοια-

ότι, η πραγματοποίηση μιας ενιαίας αγοράς καθιστά αναγκαία την κατάργηση των εμποδίων στις συναλλαγές όχι μόνο μεταξύ των κρατών μελών της Κοινότητας με τη σύνθεσή της στις 31 Δεκεμβρίου 1985, αλλά επίσης, και μεταξύ αυτών των κρατών μελών και της Ισπανίας και Πορτογαλίας καθώς και μεταξύ αυτών των δύο χωρών-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη των σχετικών επιτροπών διαχείρισης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Από την 1η Απριλίου 1993:

α) η Πορτογαλία καταργεί στις συναλλαγές της με την υπόλοιπη Κοινότητα, για τα προϊόντα που υπόκεινται σε κοινή οργάνωση της αγοράς:

- του δασμούς,

- τα σταθερά που αποσκοπούν στην προστασία της μεταποιητικής βιομηχανίας-

β) η Ισπανία καταργεί τους δασμούς στις συναλλαγές της με την Πορτογαλία, για τα προϊόντα που υπάγονται σε κοινή οργάνωση αγοράς-

γ) καταργούνται οι δασμοί τους οποίους τα υπόλοιπα κράτη μέλη της Κοινότητας εφαρμόζουν στις εισαγωγές προέλευσης Πορτογαλίας.

2. Από την 1η Απριλίου 1993, η Πορτογαλία εφαρμόζει στις συναλλαγές με τις τρίτες χώρες τους δασμούς που εφαρμόζονται από την υπόλοιπη Κοινότητα.

Εντούτοις, οι διατάξεις του προηγουμένου εδαφίου εφαρμόζονται από τη θέση σε ισχύ του παρόντος κανονισμού για τα προϊόντα των κωδικών ΣΟ ex 1208 10 00, 1515 11 00, 1515 19 10 και ex 0901 12 00, για τα οποία η Πορτογαλία εφάρμοζε πριν από την 1η Απριλίου 1993 μικρότερο δασμό απ' αυτόν που εφάρμοζε η υπόλοιπη Κοινότητα.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Απριλίου 1993, λαμβανομένων υπόψη των διατάξεων του άρθρου 1 παράγραφος 2 δεύτερο εδάφιο.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 4 Ιουνίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 367 της 31. 12. 1985, σ. 7.

(2) ΕΕ αριθ. L 293 της 27. 10. 1988, σ. 7.